CELEX: 52022PC0113
Language: fi
Date: 2022-03-17
Title: Ehdotus EUROOPAN PARLAMENTIN JA NEUVOSTON ASETUS asetuksen (EU) 2016/1628 muuttamisesta siltä osin kuin on kyse delegoitujen säädösten antamista koskevien komission valtuuksien jatkamisesta

EUROOPAN KOMISSIO
            Bryssel 17.3.2022
            COM(2022) 113 final
            2022/0080(COD)
            
            Ehdotus
            EUROOPAN PARLAMENTIN JA NEUVOSTON ASETUS
            asetuksen (EU) 2016/1628 muuttamisesta siltä osin kuin on kyse delegoitujen säädösten antamista koskevien komission valtuuksien jatkamisesta
            (ETA:n kannalta merkityksellinen teksti)
            
               
         
         
            
               PERUSTELUT
            
            
               1.EHDOTUKSEN TAUSTA
            
            
               •Ehdotuksen perustelut ja tavoitteet
            
            
               Asetuksessa (EU) 2016/1628 rajoitettiin viiteen vuoteen kaikki komission valtuudet antaa delegoituja säädöksiä. Määräaika päättyi 6. lokakuuta 2021. Koska on jatkuvasti tarpeen mukauttaa tyyppihyväksyntälainsäädännön osia tekniseen kehitykseen tai tehdä siihen muita valtuuksien mukaisia muutoksia, asetusehdotuksessa muutetaan myös asetuksen (EU) 2016/1628 55 artiklan 2 kohtaa, jotta valtuutusta voitaisiin jatkaa ensin viidellä vuodella ja sen jälkeen ilman eri toimenpiteitä.
            
            
               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE
            
            
               •Oikeusperusta
            
            
               
                  Euroopan unionin toiminnasta tehdyn sopimuksen 114 artikla
               
            
            
               •Toissijaisuusperiaate (jaetun toimivallan osalta) 
            
            
               
                  Toissijaisuusperiaatetta sovelletaan, koska asia, jota ehdotus koskee, ei kuulu unionin yksinomaiseen toimivaltaan.
               
               
                  Koska ehdotus sisältää muutoksia voimassa olevaan EU:n lainsäädäntöön, ainoastaan EU voi tehokkaasti ratkaista asiaan liittyvät kysymykset. Lisäksi jäsenvaltiot eivät voi riittävällä tavalla saavuttaa toimenpiteen tavoitteita. Euroopan unionin toimet ovat välttämättömiä, jotta vältetään esteiden syntyminen sisämarkkinoille eritoten liikkuvien työkoneiden moottoreiden alalla. Niitä puoltaa myös ilman saastumisen eri maiden rajat ylittävä luonne. 
               
               
                  Sen vuoksi ehdotus on toissijaisuusperiaatteen mukainen.
               
            
            
               •Suhteellisuusperiaate
            
            
               
                  Ehdotus on suhteellisuusperiaatteen mukainen, koska siinä ei ylitetä sitä, mikä on tarpeen sen tavoitteiden saavuttamiseksi; tavoitteena on varmistaa sisämarkkinoiden moitteeton toiminta ja taata samalla korkeatasoinen suoja yleiselle turvallisuudelle ja ympäristölle. 
               
            
            
               •Toimintatavan valinta
            
            
               
                  Asetusta muuttava asetus
               
            
            
               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET
            
            
               Tähän ehdotukseen ei liity erillistä vaikutustenarviointia, sillä asetuksesta (EU) 2016/1628 on jo tehty vaikutustenarviointi. Tällä ehdotuksella ei muuteta kyseisen asetuksen asiasisältöä eikä aseteta uusia velvoitteita asianomaisille osapuolille. Tarkoituksena on jatkaa komission valtuuksia, joiden nojalla se voi mukauttaa lainsäädännön tiettyjä osia tekniikan kehitykseen ja tehdä muita muutoksia valtuuksien mukaisesti.
            
            
               4.TALOUSARVIOVAIKUTUKSET
            
            
               Ehdotuksella ei ole EU:n toimielimiin kohdistuvia talousarviovaikutuksia. 
            
         
         
            
               2022/0080 (COD)
            
            
               Ehdotus
            
            
               EUROOPAN PARLAMENTIN JA NEUVOSTON ASETUS
            
            
               asetuksen (EU) 2016/1628 muuttamisesta siltä osin kuin on kyse delegoitujen säädösten antamista koskevien komission valtuuksien jatkamisesta
            
            
               (ETA:n kannalta merkityksellinen teksti)
            
            
               EUROOPAN PARLAMENTTI JA EUROOPAN UNIONIN NEUVOSTO, jotka
            
            
               ottavat huomioon Euroopan unionin toiminnasta tehdyn sopimuksen ja erityisesti sen 114 artiklan,
            
            
               ottavat huomioon Euroopan komission ehdotuksen,
            
            
               sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,
            
            
               ottavat huomioon Euroopan talous- ja sosiaalikomitean lausunnon,
                  1
                
            
            
               noudattavat tavallista lainsäätämisjärjestystä,
            
            
               sekä katsovat seuraavaa:
            
            
               (1)Euroopan parlamentin ja neuvoston asetuksessa (EU) 2016/1628
                  2
                vahvistetaan liikkuviin työkoneisiin tarkoitettujen polttomoottoreiden kaasu- ja hiukkaspäästöjä ja tyyppihyväksyntää koskevat perussäännökset ja siirretään komissiolle valta vahvistaa tekniset eritelmät delegoiduissa säädöksissä ja täytäntöönpanosäädöksissä. Mainitun asetuksen 55 artiklan 2 kohdassa siirretään tämä valta komissiolle viiden vuoden määräajaksi, joka päättyi 6 päivänä lokakuuta 2021. Koska on tarpeen mukauttaa tyyppihyväksyntälainsäädännön osia tekniikan kehitykseen tai tehdä siihen muita valtuuksien mukaisia muutoksia esimerkiksi antamalla delegoitu asetus, jossa vahvistetaan liikkuviin työkoneisiin asennettujen polttomoottorien käytönaikaista valvontaa koskevat vaatimukset, olisi komission valtuuksia, joiden nojalla se voi antaa delegoituja säädöksiä, jatkettava siten, että niitä on sen jälkeenkin mahdollista jatkaa.
            
            
               (2)Sen vuoksi asetusta (EU) 2016/1628 olisi muutettava,
            
            
               OVAT HYVÄKSYNEET TÄMÄN ASETUKSEN:
            
            
               1 artikla
            
            
               Korvataan asetuksen (EU) 2016/1628 55 artiklan 2 kohta seuraavasti: 
            
            
               ”2. Siirretään komissiolle 6 päivästä lokakuuta 2016 kymmenen vuoden ajaksi 19 artiklan 2 kohdassa, 24 artiklan 11 kohdassa, 25 artiklan 4 kohdassa, 26 artiklan 6 kohdassa, 34 artiklan 9 kohdassa, 42 artiklan 4 kohdassa, 43 artiklan 5 kohdassa ja 48 artiklassa tarkoitettu valta antaa delegoituja säädöksiä.  Komissio laatii siirrettyä säädösvaltaa koskevan kertomuksen viimeistään 6 päivänä tammikuuta 2026 ja yhdeksän kuukautta ennen kunkin seuraavan viiden vuoden kauden päättymistä. Säädösvallan siirtoa jatketaan ilman eri toimenpiteitä viiden vuoden pituisiksi kausiksi, jollei Euroopan parlamentti tai neuvosto vastusta tällaista jatkamista viimeistään kolme kuukautta ennen kunkin kauden päättymistä.”
            
            
               2 artikla
            
            
               Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            
         
         
            
               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            
            
               Tehty Brysselissä
            
            
               
                  Euroopan parlamentin puolesta
                        Neuvoston puolesta
               
               
                  Puhemies
                        Puheenjohtaja
               
            
         
         
            
                  
                     (1)
                  
                        EUVL C , , s. .
               
               
                  
                     (2)
                  
                        Euroopan parlamentin ja neuvoston asetus (EU) 2016/1628, annettu 14 päivänä syyskuuta 2016, liikkuviin työkoneisiin tarkoitettujen polttomoottoreiden kaasu- ja hiukkaspäästöjen raja-arvoihin ja tyyppihyväksyntään liittyvistä vaatimuksista, asetusten (EU) N:o 1024/2012 ja (EU) N:o 167/2013 muuttamisesta ja direktiivin 97/68/EY muuttamisesta ja kumoamisesta (EUVL L 252, 16.9.2016, s. 53).